NEUVOSTON PÄÄTELMÄT,

tehty 6 päivänä toukokuuta 1996,

muodollista kelpoisuutta osoittavien asiakirjojen akateemisen tunnustamisen ja ammatillisen tunnustamisen yhteisvaikutuksista yhteisössä (96/C 195/02)

Tutkintotodistusten akateemisesta ja ammatillisesta tunnustamisesta 13 päivänä joulukuuta 1994 annetussa tiedonannossaan komissio esitteli yksityiskohtaisesti yhteisön toimivallan tutkintotodistusten ja muiden koulutusasiakirjojen tunnustamisen alalla. "Tunnustamista" on käsiteltävä kahdesta toisiaan täydentävästä näkökulmasta nimenomaan erilaisten oikeudellisten perusteiden ja niiden erityisten tavoitteiden vuoksi, jotka halutaan saavuttaa:

- tutkintotodistusten ammatillisen tunnustamisen kannalta, mikä on toteutettu yhteisön tasolla hyväksymällä ne neuvoston direktiivit, joilla on perustettu tarvittavien tutkintotodistusten tunnustamisjärjestelmiä toimilupaan perustuvien ammattien harjoittamiseksi Euroopan unionin sisällä

- koulutusasiakirjojen (opintojaksot mukaan lukien) akateemisen tunnustamisen kannalta erityisesti opintojen harjoittamiseksi toisessa jäsenvaltiossa; tällainen tunnustaminen kuuluu jäsenvaltioiden ja tarkemmin korkeakoulujen toimivaltaan niillä olevan itsehallinnon vuoksi.

Yhteisön toiminta jälkimmäisellä alalla koskee rohkaisemista tutkintotodistusten ja opintojaksojen akateemiseen tunnustamiseen opiskelijoiden liikkuvuuden edistämiseksi yhteisön tasolla Euroopan yhteisön perustamissopimuksen 126 artiklan 2 kohdan toisen luetelmakohdan mukaisesti.

Erasmus-ohjelman, joka nykyään kuuluu uuteen Sokrates-ohjelmaan, toteuttaminen on vaikuttanut laajalti akateemisen tunnustamisen edistämiseen, erityisesti yliopistojen välisten yhteistyöohjelmien puitteissa toisessa jäsenvaltiossa suoritettujen opintojaksojen tunnustamisen osalta. Lisäksi opintosuoritusten ja arvosanojen hyväksilukemisjärjestelmän ECTS:n (European Credit Transfer System) ja muiden hyväksilukemismuotojen tarkoituksena on tarjota vapaaehtoisuuteen perustuen keino tehdä korkeakouluopinnot avoimiksi akateemisen tunnustamisen parantamiseksi Sokrates-ohjelmalla esistetyn liikkuvuutta koskevan toiminnan yhteydessä.

Huolimatta siitä, että näillä kahdella tunnustamisen alalla on erilaiset mekanismit, Euroopan unionin olennaisen periaatteen, liikkumis- ja sijoittautumisvapauden toteuttaminen unionin sisällä, luo yhteisön kansalaisissa tarpeen saada tietoja heidän koulutusasiakirjojensa sekä akateemisesta että ammatillisesta tunnustamisesta kaikissa jäsenvaltioissa.

Opiskelijoiden liikkuvuuden edistäminen Euroopan parlamentin ja neuvoston useilla kannanotoilla sekä yhteisön ohjelmien kuten Sokrateen ja Leonardo da Vincin käyttöönotto kannustanevat korkeakouluja, ammatillisia oppilaitoksia ja toimivaltaisia viranomaisia hyväksymään ja ottamaan huomioon muissa jäsenvaltioissa suoritetut opinnot ja saadut tutkintotodistukset sekä luottamaan näiden jäsenvaltioiden ammatillisen koulutuksen ja yliopistollisten normien laatuun ja panemaan varauksetta täytäntöön yhteisön direktiivit tutkintotodistusten ammatillisesta tunnustamisesta. Sen vuoksi olisi yliopistojen itsehallintoa kunnioittaen saatava aikaan yhteisvaikutuksia, jotta mainitut kaksi tunnustamisen alaa voisivat todella yhtenäisesti hyödyttää Euroopan kansalaisia, jotka haluavat käyttää hyväkseen liikkuvuutta joko opintojensa tai työelämänsä aikana.

Muiden kuin niin sanottujen toimilupa-ammattien, joita yhteisön direktiivit eivät koske, osalta vaikeudet ovat paljon suuremmat.

Lisäksi, jos joissain jäsenvaltioissa yliopistot ottavat käyttöön opinto-ohjelmia ottaakseen huomioon yhteiskunnallis-taloudellisen järjestelmän vaatimukset, se ei aina johda odotettuihin tuloksiin työmarkkinoilla perinteisiä tutkintoja ja ammatteja suojelemaan tarkoitettujen erityisten säännösten ja asenteiden vuoksi.

NEUVOSTO

ILMAISEE TYYTYVÄISYYTENSÄ komission yhteistyössä jäsenvaltioiden kanssa järjestämän keskustelun tuloksiin sekä Euroopan parlamentin, talous- ja sosiaalikomitean ja muiden tunnustamisesta kantansa lausuneiden eurooppalaisten ja kansallisten järjestöjen lausuntoihin. Se kat soo, että kyse on keskeytymättömästä prosessista, joka on äskettäin aloitettu ja joka vaatii jatkuvan vuoropuhelun rakentamista kaikkien asiaan kuuluvien toimijoiden kanssa. Tämän vuoksi neuvosto pyytää komissiota varmistamaan, että keskustelun tuloksia koskevan kertomuksen jakelu on laaja, ja edelleen edistämään tämän aiheen pohdintaa;

KOROSTAA, että kummallakin tunnustamisen alalla toimivaltaisten viranomaisten vuoropuhelu on sisällytettävä olemassa olevien kansallisten rakenteiden tavanomaiseen toimintaan;

KEHOTTAA jäsenvaltioita ja komissiota edistämään tunnustamisen kummankin alan tiedon jakelusta vastuussa olevien kansallisten rakenteiden, kuten muun muassa Naric-keskusten ja Eurotietokeskusten, parempaa yhteistoimintaa sekä korkea-asteen koulutuksen järjestelmien suuremman avoimuuden edistämiseksi vahvistamaan tietopankkeja, kuten Orteliusta;

KEHOTTAA korkeakouluja, ammatillisia järjestöjä ja muita toimivaltaisia viranomaisia jatkamaan vuoropuhelua, jotta eurooppalaisen tason ammattien tarpeille varmistetaan riitävä tila opinto-ohjelmissa;

KEHOTTAA komissiota:

- edistämään taloudellisen ja ammatillisen maailman edustajien, työmarkkinaosapuolten ja opiskelijoiden osallistumista kaikkiin soveltuviin Sokrates-ohjelmassa määriteltyihin temaattisiin verkkoihin

- arvioimaan yhteistyössä jäsenvaltioiden kanssa meneillään olevassa keskustelussa esiin tuoduista ehdotuksista erityisesti:

- mahdollisuutta tehdä vapaaehtoisuuteen perustuen Eurooppa-lisäys tutkintotodistuksen hallinnolliseksi liitteeksi. Kyseinen liite muodostuisi tutkintotodistuksen saajan suorittamien opintojen kuvauksesta ja sen tarkoituksena olisi edistää kyseisten opintojen avoimuutta ja tunnustamista muissa jäsenvaltioissa kuin koulutusvaltiossa; siinä otettaisiin huomioon muiden järjestöjen kuten Euroopan neuvoston ja Unescon kokemukset tällä alalla

- tilaisuutta tunnistaa ja tehdä paremmin tunnetuksi kansallisen tason tai yhteisön tason menetelmät, joiden avulla voitaisiin helpottaa sovinnollisen ratkaisun etsimistä koulutusasiakirjojen tunnustamista koskeviin kiistoihin ja vastata yksityisiin pyyntöihin, jotka tehdään joko suoraan tai mieluummin Naric-verkoston välityksellä tai eri direktiivien yhteensovittajien verkon kautta

- antamaan neuvostolle sekä Euroopan parlamentille vuoden 1998 loppuun mennessä kertomuksen tällä alalla saavutetusta edistyksestä sekä yhteisön tasolla ja kansallisella tasolla tehtyjen aloitteiden edistymisestä.